MINT ทรงมากกว่าทรุด
สำหรับสิ่งที่อาจารย์พูดได้อย่างเต็มปากเต็มคำคือ MINT เป็นหุ้นที่มีผลประกอบการโดดเด่นในช่วง 3-4 ปีที่ผ่านมา และกองทุนใหญ่ๆ มักทยอยซื้อหุ้นเก็บไว้ในพอร์ตเมื่อย่อตัวลงมา เพราะเป็นหุ้นที่คุ้มค่ากับการลงทุน
2 ส.ค. 2558

สภาแมงเม่า: ดร.สมชาย
 
คุณประกอบ จาก อ.เมือง จ.ปทุมธานี พูดถึงสถานการณ์ของหุ้น MINT หรือบริษัท ไมเนอร์ อินเตอร์เนชั่นแนล จำกัด (มหาชน) มีอะไรหลายอย่างที่ทำให้ผมรู้สึกดีกับหุ้นตัวนี้ โดยเฉพาะในเรื่องของผลประกอบการที่เติบโตอย่างต่อเนื่อง คือตัวแปรสำคัญที่ทำให้คนที่ถือหุ้นมั่นใจว่า ราคาหุ้นจะยกตัวสูงขึ้นไปเรื่อยๆ
หรือในทางเลวร้ายสุดๆ ราคาหุ้นจะไม่อ่อนตัวลงไปลึกเกินกว่าระดับ 26 บาท เพราะก่อนหน้านี้ราคาหุ้นเคยลงมาแตะระดับดังกล่าว ต่อจากนั้นก็เด้งขึ้นอย่างรวดเร็ว จึงกลายเป็นหุ้นที่นักลงทุนควรให้ความสนใจเป็นพิเศษในช่วงตลาดหุ้นผันผวน และอยากให้อาจารย์ช่วยเสริมข้อมูลที่เป็นประโยชน์ต่อการลงทุนด้วยครับ
 
หากต้องการให้อาจารย์วิเคราะห์ข้อมูลที่เป็นประโยชน์สำหรับการลงทุนในเที่ยวนี้ คงต้องย้อนกลับไปถามตัวนักลงทุนรายย่อยว่า พร้อมที่จะลงทุนในตลาดหุ้นผันผวนขนาดไหน เพราะความพร้อมดังกล่าวจะเป็นตัวบอกให้นักลงทุนแต่ละรายรู้ว่า การลงทุนในเที่ยวนี้ไม่ง่ายเหมือนที่ผ่านมา และยังเป็นการลงทุนระยะยาวมากกว่าการเข้ามาซื้อเก็งกำไรสั้นๆ จึงมีโอกาสได้ “กำไร” และ “ขาดทุน” พอๆ กัน
ตรงนี้ต่างหากที่อาจารย์อยากให้ทุกคนตอบใจตัวเองให้ได้ว่า พร้อมที่จะเสี่ยงไหม?
หากคิดว่ามีความพร้อมเพียงพอ จังหวะนี้ถือเป็นโอกาสในการทยอยเก็บหุ้นเข้าพอร์ต
หากไม่มีความพร้อมในการลงทุน จังหวะนี้ควรอยู่เฉยๆ เพื่อป้องกันอาการสติแตกเมื่อเห็นหุ้นทิ้งตัวลงแรง
สำหรับสิ่งที่อาจารย์พูดได้อย่างเต็มปากเต็มคำคือ MINT หรือ บริษัท ไมเนอร์ อินเตอร์เนชั่นแนล จำกัด (มหาชน) เป็นหุ้นที่มีผลประกอบการโดดเด่นในช่วง 3-4 ปีที่ผ่านมา และกองทุนใหญ่ๆ มักทยอยซื้อหุ้นเก็บไว้ในพอร์ตเมื่อย่อตัวลงมา (ดูตารางสำคัญทางการเงินประกอบ) เพราะเป็นหุ้นที่คุ้มค่ากับการลงทุน
 
(หน่วย: ล้านบาท)
 
ถึงกระนั้นก็ควรเพื่อใจไว้ด้วยว่า หากบริษัทไม่สามารถทำกำไรได้ตามความคาดหวัง หุ้นอาจโดนเทขายอย่างหนักเหมือนกับหุ้นบลูชิบตัวอื่นๆ ซึ่งเป็นเรื่องที่นักลงทุนควรรู้ก่อนเข้าลงทุน หลังมีการวิเคราะห์กันว่า สภาพเศรษฐกิจของประเทศชลอตัวอย่างหนัก ขณะที่เศรษฐกิจในต่างประเทศก็ยังชะลอตัว จึงเป็นสถานการณ์ที่ไม่ค่อยจะสู้ดีนัก
ยกเว้นคนที่เงินเย็นจริงๆ ราคาระดับนี้ก็ลงทุนได้ทันทีครับ
ว่าแต่ พวกคุณๆ มีเงินเย็นเยอะขนาดไหน
…
 

ราคาปิด ณ วันศุกร์ที่ 31 ก.ค.58
กราฟประกอบข่าว: Aspen